**ԲՆԱԿԱՐԱՆՆԵՐԻ ԵՎ ԱՆՀԱՏԱԿԱՆ ԲՆԱԿԵԼԻ ՏՆԵՐԻ**

**ԷՆԵՐԳԱԱՐԴՅՈՒՆԱՎԵՏ ՎԵՐԱՆՈՐՈԳՄԱՆ ԱՇԽԱՏԱՆՔՆԵՐԻ**

**ՊԵՏԱԿԱՆ ԱՋԱԿՑՈՒԹՅԱՆ ԾՐԱԳԻՐ**

***Հաճախ տրվող հարցեր***

1. *Հարց՝*

Արդյոք բնակելի տան բակային հատվածներում կատարվող վերանորոգման աշխատանքները և դրանց համար անհրաժեշտ սարքավորումների, ապրանքների և նյութերի ձեռք բերման ծախսերը կարող են դիտարկվել որպես Ծրագրով և Կարգով սահմանված էներգաարդյունավետության վերանորոգման մի մաս։

*Պատասխան՝*

**Ոչ, չեն կարող․ ՀՀ կառավարության 2022թ. ապրիլի 15-ի № 520-Լ որոշմամբ հաստատված ծրագրով և մայիսի 26-ի № 775-Լ որոշմամբ հաստատված կարգով էներգաարդյունավետ վերանորոգման օբյեկտ է հանդիսանում բազմաբնակարան շենքի բնակարանը կամ բնակելի տունը, որոնց ընթացիկ նորոգման և ներքին հարդարման աշխատանքները թվարկված են ՀՀ կառավարության 2015 թվականի մարտի 19-ի N 596-Ն որոշմամբ (որոշման N4 հավելվածի 6-րդ կետ):**

**Հետևաբար, բնակելի տան բակային հատվածներում կատարվող վերանորոգմանն՝ այդ թվում լողավազանների հարդարմանը և դրանց համար անհրաժեշտ սարքավորումների ձեռք բերմանն ու տեղադրմանը, բակային հատվածների սալիկապատմանը, պարսպապատմանը, զրուցարանների կառուցմանը, արտաքին դարպասների տեղադրմանն ուղղված աշխատանքները չեն կարող դիտարկվել որպես բնակարանի (բնակելի տան) էներգաարդյունավետ վերանորոգման աշխատանքներ կամ դրանց մաս:**

1. *Հարց՝*

Արդյոք արևային վահանակների տեղադրման նպատակով բնակելի տան տանիքի փոխարինման, ձևափոխման աշխատանքները կարող են դիտարկվել որպես Ծրագրով և Կարգով սահմանված էներգաարդյունավետության չափանիշներին համապատասխանող միջոցառումներ։

*Պատասխան՝*

**Այո․ Բնակելի տան տանիքի վերանորոգման, այդ թվում՝ տանիքի ծածկույթի փոխարինման և ծածկի վերանորոգման այն աշխատանքները, որոնք թվարկված են ՀՀ կառավարության 2015 թվականի մարտի 19-ի N 596-Ն որոշման հիշատակված կետով, կարող են դիտարկվել որպես Ծրագրով և Կարգով սահմանված էներգաարդյունավետության չափանիշներին համապատասխանող միջոցառումներ։**

1. *Հարց՝*

Ով է հանդիսանում ընտանիքի անդամ։

*Պատասխան՝*

**Շահառուի ընտանիքի անդամ են հանդիսանում շահառուի հայրը, մայրը, ամուսինը, ամուսնու ծնողները, տատը, պապը, քույրը, եղբայրը, երեխաները, թոռները։**

1. *Հարց՝*

Տրամադրած վարկի որ մասը կարող է օգտագործվել անկանխիկ եղանակով գործարքներ կատարելու համար։

*Պատասխան՝*

**Վարկի օգտագործումը թույլատրելի ծախսային ուղղություններով իրականացվում է անկանխիկ եղանակով՝ վարկի ընդհանուր գումարի առնվազն 70%-ի չափով: Վարկի ծախսային ուղղությունների առնվազն 80%-ը և էներգաարդյունավետ միջոցառումներին ուղղվող ծախսերի 100%-ը պետք է հիմնավորվեն վճարումը հավաստող փաստաթղթերով (վճարման հանձնարարական, ՀԴՄ կտրոն, հաշիվ-ապրանքագրերով վճարում, բանկային կամ քարտային փոխանցում, ապրանքի կամ աշխատանքի կամ ծառայության ընդունման-հանձնման փաստը հավաստող փաստաթուղթ (փոխադարձ ակտ, արձանագրություն և այլն)։ Էներգաարդյունավետ այն միջոցառումները, որոնց համար չեն ներկայացվում վճարումը հավաստող փաստաթղթեր, ծրագրի իմաստով չեն դիտարկվում որպես էներգաարդյունավետ միջոցառումներ։**